Forslag til RÅDETS FORORDNING om berigtigelse af forordning (EF) nr. 2200/96 for så vidt angår begyndelsesdatoen for overgangsperioden for anerkendelse af producentorganisationer

(forelagt af Kommissionen)

BEGRUNDELSE

1. BAGGRUND

I artikel 58 i forordning (EF) nr. 2200/96 fastsættes datoen for, hvornår forordningen skal træde i kraft (21.11.1996), og, hvornår den skal anvendes første gang (1.1.1997).

Grunden til, at der er fastsat to forskellige datoer, hænger især sammen med artikel 13 i samme forordning, som handler om producentorganisationer (PO), der er anerkendt i henhold til forordning (EØF) nr. 1035/72, men som ikke umiddelbart opfylder betingelserne for anerkendelse efter artikel 11 i forordning (EF) nr. 2200/96. Ifølge artikel 13 kan disse PO'er fortsætte deres virke i en overgangsperiode på to år (eller fem år, hvis de forelægger en handlingsplan).

Teknisk set var forordning (EØF) nr. 1035/72 stadig i kraft indtil den 31. december 1996. Overgangsperioden på to til fem år skulle begynde, efter at forordning (EØF) nr. 1035/72 var udløbet, dvs. den 1.1.1997. Overgangsperioderne refererer til kalenderår i lighed med den tidsramme, der anvendes i driftsprogrammerne. At opnå en sådan overensstemmelse var hensigten med det oprindelige forordningsudkast (Kommissionens forslag til Rådet af 4.10.1995 [1]) som præciserede, at den nye fælles markedsordning skulle træde i kraft den 1.1.1996 .

[1] KOM(95) 434 endelig udg., artikel 54.

I det endelige udkast til forordning (EF) nr. 2200/96 var man opmærksom på, at der kunne være risiko for, at ansøgninger om anerkendelse i henhold til forordning (EØF) nr. 1035/72, ville blive indgivet i sidste øjeblik udelukkende for at få EU-støtte til intervention i to år. Man forsøgte derfor at lukke dette hul i lovgivningen hurtigst muligt. Til det formål blev forordningens ikrafttræden rykket tilbage fra den 1.1.1997 til den 21.11.1996. Derved sikrede man stort set, at der kun blev indgivet autentiske ansøgninger om anerkendelse for PO'er, som havde i sinde at drive deres virksomhed efter målsætningen i forordning (EF) nr. 2200/96.

Datoen den 1.1.1997 blev dermed anvendelsesdatoen for forordning (EF) nr. 2200/96.

Ved en fejltagelse blev ordlyden af artikel 13 i forordning (EF) nr. 2200/96 dog ikke ændret i overensstemmelse hermed, så det udtrykkeligt blev angivet, at overgangsperioden på 2-5 år begyndte på forordningens anvendelsesdato, den 1.1.1997.

2. KONSEKVENSER

Det er overflødigt at lade overgangsperioden på 2-5 år begynde den 21.11.1996, eftersom PO'erne blev anerkendt i henhold til forordning (EØF) nr. 1035/72 til og med den 31.12.1996. Det medfører følgende problemer:

1. Den toårsperiode, som PO'erne fik ret til ifølge artikel 13, stk. 1, i forordning (EF) nr. 2200/96, forkortes i praksis med 41 dage og slutter den 20.11.1998 i stedet for den 31.12.1998. Tilbagekøb, som foretages efter den 20.11.1998, er derfor ikke berettiget til tilbagekøbsgodtgørelse fra EU efter afsnit IV i forordning (EF) nr. 2200/96.

2. Den femårsperiode, som PO'erne fik ret til ifølge artikel 13, stk. 2, i forordning (EF) nr. 2200/96, for at opfylde betingelserne for anerkendelse, forkortes i praksis med 41 dage og slutter den 20.11.2001 i stedet for den 31.12.2001. Transaktioner, som indgår i handlingsplanerne, herunder tilbagekøb, som er foretaget efter den 20.11.2001 er derfor ikke berettiget til finansiel støtte fra EU efter artikel 15 i forordning (EF) nr. 2200/96 eller til tilbagekøbsgodtgørelse fra EU efter afsnit IV.

I begge tilfælde kan den 41 dage lange forkortelse af de to perioder på henholdsvis 2 og 5 år have haft en negativ effekt på PO'ernes bestræbelser på at opfylde betingelserne for anerkendelse inden for den fastsatte tidsfrist. Der kan også være opstået logistiske problemer på grund af mangelen på kontinuitet mellem handlingsplanerne og driftsprogrammerne.

3. FORSLAGET

Det foreslås at berigtige artikel 13 i forordning (EF) nr. 2200/96, så de to overgangsperioder på henholdsvis to og fem år begynder den 1.1.1997.

2002/0111 (CNS)

Forslag til RÅDETS FORORDNING om berigtigelse af forordning (EF) nr. 2200/96 for så vidt angår begyndelsesdatoen for overgangsperioden for anerkendelse af producentorganisationer

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [2],

[2] EFT C ... af ..., s. ...

under henvisning til udtalelse fra Europa-Parlamentet [3],

[3] EFT C ... af ..., s. ...

under henvisning til udtalelse fra Det Økonomiske og Sociale Udvalg [4], og

[4] EFT C ... af ..., s. ...

ud fra følgende betragtninger:

(1) I artikel 13, stk. 1, i Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager [5] blev der fastsat en overgangsperiode på to år, der begyndte på dagen for forordningens ikrafttræden, og i hvilken bestemmelserne i samme forordnings afsnit IV skulle anvendes, for producentorganisationer, der var anerkendt efter Rådets forordning (EØF) nr. 1035/72 af 18. maj 1972 om den fælles markedsordning for frugt og grønsager [6], men som ikke opfyldte betingelserne for anerkendelse i forordning (EF) nr. 2200/96. Denne toårige overgangsperiode kunne forlænges til fem år, hvis den pågældende medlemsstat godkendte en handlingsplan, der var forelagt af producentorganisationen med henblik på at opfylde alle de i forordning (EF) nr. 2200/96 fastsatte betingelser for at blive anerkendt af medlemsstaten.

[5] EFT L 297 af 21.11.1996, s. 1. Forordningen er senest ændret ved forordning (EF) nr. 545/2002 (EFT L 84 af 28.3.2002, s. 1).

[6] EFT L 118 af 20.5.1972, s. 1. Forordningen er senest ændret ved Kommissionens forordning (EF) nr. 1363/95 (EFT L 132 af 16.6.1995, s. 1).

(2) I artikel 13, stk. 1, i forordning (EF) nr. 2200/96 bestemmes det, at begyndelsesdatoen for overgangsperioden på to eller fem år er datoen for forordningens ikrafttræden (21.11.1996). Dette er en fejl; rent faktisk ville det have været meningsløst at være omfattet af overgangsforanstaltninger fra datoen for ikrafttrædelsen af forordning (EF) nr. 2200/96, eftersom forordning (EØF) nr. 1035/72 stadig var i kraft indtil den 31. december 1996, hvorfor begyndelsesdatoen for de pågældende overgangsperioder i stedet for burde have været datoen for anvendelsen af forordning (EF) nr. 2200/96.

(3) Derfor bør nævnte fejl i artikel 13, stk. 1, i forordning (EF) nr. 2200/96 berigtiges. Da fejlen i artikel 13, stk. 1, kan have haft negative konsekvenser for producentorganisationer, der har udnyttet overgangsperioderne, bør de pågældende bestemmelser anvendes fra datoen for ikrafttrædelsen af forordning (EF) nr. 2200/96 -

UDSTEDT FØLGENDE FORORDNING:

Artikel 1

Artikel 13, stk. 1, i forordning (EF) nr. 2200/96 affattes således:

"1. Producentorganisationer, der inden nærværende forordnings ikrafttræden er anerkendt i henhold til forordning (EØF) nr. 1035/72, og som ikke uden en overgangsperiode kan anerkendes i henhold til artikel 11 i nærværende forordning, er omfattet af bestemmelserne i afsnit IV i to år regnet fra den 1. januar 1997, såfremt de pågældende organisationer fortsat opfylder betingelserne i de relevante artikler i forordning (EØF) nr. 1035/72."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra datoen for ikrafttrædelsen af forordning (EF) nr. 2200/96.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>